## Educació valora positivament la primera sentència del TSJCV que avala la consulta de la llengua base i afirma que el dret d’elecció de les famílies “ha vingut per a quedar-se”

*** El director general d’Ordenació Educativa i Política Lingüística afirma que la sentència “deixa molt clar que la consulta realitzada és un procediment amb un encaix perfecte dins de la legalitat”
* Ignacio Martínez assenyala que “queda desmentit el presumpte caos que vaticinaven alguns a conseqüència de la consulta” i afig que “la planificació s’ha fet centre a centre, tenint en compte exclusivament la voluntat expressada de les famílies”**

El director general d’Ordenació Educativa i Política Lingüística, Ignacio Martínez, ha afirmat que la Llei de llibertat educativa “va establir el dret de les famílies a poder triar la llengua principal en l’educació dels seus fills, valencià o castellà, i ha quedat demostrat que és un dret que ha vingut per a quedar-se”.

Martínez s’ha pronunciat així sobre la sentència del TSJCV que desestima el recurs presentat pel Sindicat de Treballadors i Treballadores de l’Ensenyament del País Valencià-Intersindical Valenciana contra l’orde que regulava i convocava la consulta per a l’elecció de llengua base en el curs escolar 2025-2026.

El director general ha recordat que des de la Conselleria d’Educació ja es va explicar que la planificació lingüística “es faria centre a centre i curs a curs, tenint en compte exclusivament la voluntat expressada de les famílies, com així s’ha fet”.

“En este sentit, la sentència del TJSCV deixa molt clar que la consulta realitzada és un procediment amb perfecte encaix dins de la legalitat, i per tant este recurs de l’STEPV, igual que els restants i totes les sol·licituds de mesures cautelars que van anar interposant perquè no es fera la consulta, no són més que intents de l’esquerra de paralitzar l’aplicació de la llei, cosa que no han aconseguit fins al moment”, ha manifestat.

En este sentit, Ignacio Martínez ha subratllat que la llei “s’està aplicant ja completament este curs acadèmic 2025-2026 en tots els seus aspectes”.

El director general ha assenyalat que la sentència “desmentix el presumpte caos que vaticinaven alguns a conseqüència de la consulta”. “El tribunal diu molt clarament que no consten les nombroses reclamacions que alguns afirmaven que hi hauria. La realitat és que com s’ha dit sempre des de la Conselleria, i ens confirma l’alt tribunal, són casos molt puntuals”. Al respecte, ha recordat que el 99,8 % de l’alumnat de la Comunitat Valenciana estudia este curs en la llengua base triada per les seues famílies.

“La consulta es va desenrotllar amb plena normalitat i el resultat va ser el fidel reflex de la societat valenciana, amb un equilibri entre valencià i castellà. Per això resulta com a mínim estrany l’interés d’algunes organitzacions que les famílies no pogueren votar i triar”, ha assenyalat.

**No hi ha discriminació**

“La sentència també desmunta tot l’argumentari d’estes entitats sobre la suposada discriminació en zones castellanoparlants i reconeix l’esforç que ha fet l’Administració posant en funcionament grups amb 8 alumnes que van sol·licitar llengua base valencià en estes zones”, ha manifestat Ignacio Martínez. El director general ha afirmat, així mateix, que en estos grups l’alumnat “tindrà més presència del valencià que del castellà, una cosa que ni amb el Botànic succeïa”.

“D’altra banda -ha afegit- en estes zones seguim amb la política d’incorporació progressiva del valencià, ja que tot l’alumnat estudiarà esta llengua, en tindre l’exempció solament efectes en l’avaluació i qualificació de l’alumnat, una cosa que també reconeix el tribunal en la seua sentència, en afirmar que el valencià és llengua vehicular en tota la Comunitat Valenciana, també en les zones castellanoparlants”.

Fecha: 08/10/2025